Flere danske HR-afdelinger bør have en plads i direktionen

HR har gennem årene transformeret sig fra en personaleadministrativ funktion til en strategisk partner for forretningen med direkte indflydelse på bundlinjen. I flere virksomheder er HR også rykket op i direktionen, men sammenligninger viser, at Danmark scorer lavere på dette punkt i forhold til de andre nordiske lande.

Cranet-undersøgelsen, der kortlægger HR-strategi og -praksis i 50 lande, viser, at 61 % af de danske HR-afdelinger sidder i direktionen eller sidder med til bords, når direktionen diskuterer HR-mæssige forhold, hvilket er en meget positiv udvikling, men det er en noget lavere andel end i Norge (80 %), Sverige (91 %) og Finland (82 %).

Ser man på andelen af HR-afdelinger, der er involveret fra starten i udviklingen af forretningsstrategier, ligger Danmark med 45 % også her lavere end Norge (77 %), Sverige (68 %) og Finland (66 %).

Når det handler om at integrere forretnings- og HR-strategien, ligger Danmark med 45 % ligeledes lavere end Norge (67 %), Sverige (68 %) og Finland (66 %). Tallene viser endvidere, at udviklingen i Danmark har været faldende siden 2004, hvor andelen var på det højeste siden 1995 med 52 %.

Men hvad skal de danske HR-afdelinger gøre for at få en plads ved direktionsbordet?

”De skal løfte blikket fra personaleadministration, forstå kerneforretningen, se sig selv som strategisk bidragsyder, tro på egen kompetence, styrke selvtilliden og stille krav til sig selv og organisationen. Den, der dukker nakken, får ikke øjenkontakt med topledelsen,” siger professor Henrik Holt Larsen, Copenhagen Business School.

Pernille Nørgaard, som er HR-direktør i Nobia Denmark A/S (hovedselskab for HTH, Invita og uno form) er enig: ”HR som administrativ funktion har for længst udspillet sin rolle. HR skal bidrage til virksomhedens resultat på en synlig og forretningsorienteret måde. HR-afdelinger er i mange virksomheder blevet skåret ned til et absolut minimum – eller skåret helt væk – i de senere år. HR skal kunne dokumentere sin effekt og bidrage strategisk til at skabe den mest effektive og kompetente organisation. Det er vigtigt at være en proaktiv og strategisk udfordrende enhed, som hele tiden er lidt foran udviklingen i forretningsstrategien. Kan HR ikke indtage den rolle, så er det svært at argumentere for berettigelse i virksomhedernes direktion.”

I perioden 2007-2009 opkøbte Nobia Denmark 80 % af de danske franchisebutikker, og der blev brug for at ændre fokus fra primært produktion til også at omfatte retaildrift. Disse ændringer – samt finanskrisen i øvrigt – krævede et benhårdt fokus på at sætte det rette hold og geare virksomheden til de ændrede markedsvilkår. Det var HR en medvirkende årsag til netop qua sin deltagelse i direktionen.

Ifølge professor Steen Hildebrandt, Aarhus Universitet er topledelsens indstilling til HR ligeledes en væsentlig faktor: ”Over for dårlige topledelser kommer selv den bedste HR-afdeling til kort. Man har de HR-afdelinger, man fortjener. En topledelse der ikke tager sin HR-afdeling så alvorlig, at den ansætter dygtige mennesker, som den ikke bare tager med på råd, men ”tager med på beslutning”, den topledelse er ikke sin opgave voksen. Uanset hvordan man vender det, så er enhver virksomheds medarbejdere kritiske over for virksomhedens resultater, og derfor er HR-afdelingen og dens kompetencer, værktøjer, målinger og anbefalinger vigtige, når der skal træffes strategisk vigtige beslutninger.”

”De menneskelige ressourcer er den afgørende konkurrencefaktor i især service- og vidensvirksomheder, og det er den primære grund til, at HR har sin berettigelse i virksomhedens direktion, ” slutter Henrik Holt Larsen.

**Oplev Steen Hildebrandt og Henrik Holt Larsen**

# Torsdag d. 4. oktober kan Steen Hildebrandt og Henrik Holt Larsen opleves på HR-messen Træfpunkt Human Resources 2012, som afholdes onsdag d. 3. oktober og torsdag d. 4. oktober 2012 i Øksnehallen i København. HR-ansvarlige og andre interesserede kan opleve Steen Hildebrandt og Henrik Holt Larsen på Keynotes Corner scene 1 kl. 9.30, når de i en paneldebat giver deres bud på de udfordringer, som HR står over for nu og i fremtiden.

**For mere information, venligst kontakt:**

Steen Hildebrandt, professor, Aarhus Universitet, shi@steenhildebrandt.dk

Henrik Holt Larsen, professor, Copenhagen Business School, hhl.ioa@cbs.dk

Marie Korsgaard, Communication Manager, PID–Personalechefer I Danmark, 86 21 61 11 eller mko@pid.dk

**Om Træfpunkt Human Resources**

Træfpunkt er Danmarks største og mest velbesøgte HR-messe. Messen arrangeres af PID–Personalechefer I Danmark. Besøgende har gratis adgang til messen, og her kan HR-folk opleve de nyeste tendenser inden for HR hos de mere end 140 udstillere. Med udgangspunkt i messens temaer Vindermentalitet og Værdiskabende HR kan besøgende høre om den nyeste forskning og erfare, hvordan de bedste eksperter på området arbejder samt opleve sjove og energiske indlæg fra nogle af Danmarks bedste foredragsholdere bl.a. Thyra Frank, Christina Hembo, Bubber og Thorkild Thyrring.

Hvert år til HR-messen uddeler PID–Personalechefer I Danmark Personalechefprisen til en personalechef, som har gjort en ekstraordinær indsats / opnået ekstraordinære resultater inden for sit felt. I år uddeler PID prisen for 16. gang og prismodtageren bliver offentliggjort og modtager Personalechefprisen 2012 torsdag d. 4. oktober 2012 kl. 15.15 på Keynotes Corner scene 1.